钦定古今图书集成/明伦汇编/家范典/第077卷 > 《对雪奉饯任城六父秩满归京》前人
## 钦定古今图书集成/明伦汇编/家范典/第077卷 > 《对雪奉饯任城六父秩满归京》前人

龙虎谢鞭策，鸳鸾不司晨。君看海上鹤，何似笼中鹑。
独用天地心，浮云乃吾身。虽将簪组狎，若与烟霞亲。
季父有英风，白眉超常伦。一官即梦寐，脱屣归西秦。
窦公敞华筵，墨客尽来臻。燕歌落胡雁，郢曲回《阳春》。
征马百度嘶，游车动行尘。踌躇未忍去，恋此四座人。
饯离驻高驾，惜别空殷勤。何时竹林下，更与步兵邻。